Byla T‑273/16

(ištraukų skelbimas)

Sun Media Ltd

prieš

Europos Sąjungos intelektinės nuosavybės tarnybą

„Europos Sąjungos prekių ženklas – Protesto procedūra – Žodinio Europos Sąjungos prekių ženklo METAPORN paraiška – Ankstesni Europos Sąjungos ir nacionaliniai žodiniai prekių ženklai META4 ir vaizdiniai prekių ženklai „meta4“ – Santykinis atmetimo pagrindas – Reglamento (EB) Nr. 207/2009 8 straipsnio 1 dalies b punktas (dabar – Reglamento (ES) 2017/1001 8 straipsnio 1 dalies b punktas) – Paslaugų panašumas – Vienos kitas papildančių paslaugų sąvoka – Žymenų panašumas – Galimybė supainioti“

Santrauka – 2018 m. sausio 16 d. Bendrojo Teismo (trečioji kolegija) sprendimas

Europos Sąjungos prekių ženklas – Europos Sąjungos prekių ženklo sąvoka ir įgijimas – Santykiniai atmetimo pagrindai – Ankstesnio tapataus arba panašaus prekių ženklo, įregistruoto tapačioms arba panašioms prekėms ar paslaugoms, savininko protestas – Atitinkamų prekių ar paslaugų panašumas – Vertinimo kriterijai – Papildomas prekių ir paslaugų pobūdis – Pramogų suaugusiesiems paslaugos ir transliacijų bei telekomunikacijų paslaugos

(Tarybos reglamento Nr. 207/2009 8 straipsnio 1 dalies b punktas)

41 klasės pramogų suaugusiesiems paslaugų pobūdis ir paskirtis skiriasi nuo 38 klasės paslaugų. Vis dėlto tokia išvada savaime negali paneigti, kad šios paslaugos gali vienos kitas papildyti.

Dėl 41 klasės pramogų suaugusiesiems paslaugų ir 38 klasės transliavimo paslaugų galimybės vienos kitas papildyti pažymėtina, kad jau buvo nuspręsta, jog 41 klasės kino filmų gamybos paslaugos šiek tiek panašios į 38 klasės transliavimo paslaugas, nes jos vienos kitas papildo. Tai juo labiau akivaizdu, kai 41 klasės pramogų suaugusiesiems paslaugoms ir 38 klasės transliavimo paslaugoms būdingas bendras požymis – jos gali būti siūlomos elektroniniu formatu, prireikus internetu, nes šis bendras transliavimo būdas gali sustiprinti šių paslaugų panašumą.

Be to, reikia konstatuoti, kad šiuo metu radijo ir televizijos programos vis dažniau transliuojamos interneto arba plačiajuosčio ryšio priemonėmis.

Dėl pramogų suaugusiesiems paslaugų ir telekomunikacijų paslaugų galimybės vienos kitas papildyti reikia pažymėti, kad 41 klasės paslaugos, kurios teikiamos internetu, jau buvo pripažintos panašiomis į „telekomunikacijų; ryšių per kompiuterių terminalus, pranešimų ir vaizdų perdavimo kompiuteriu“ paslaugas 2012 m. liepos 12 d. Sprendime Bluepod MEDIA.

Tiesa, tame pačiame sprendime Bendrasis Teismas taip pat patvirtino Apeliacinės tarybos išvadą nagrinėtoje byloje, jog net jeigu kai kurie telekomunikacijų operatoriai teikė tam tikras 41 klasės pramogų paslaugas per specializuotas dukterines įmones, vartotojas paprastai nesitiki, kad yra ryšys tarp šių pramogų paslaugų teikimo ir paslaugų, susijusių su duomenų perdavimu kompiuteriais ir duomenų tinklais.

Vis dėlto, siekiant patikrinti, ar byloje, kurioje priimtas sprendimas, padaryta faktinė išvada vis dar aktuali, reikia atsižvelgti į šiuo metu rinkoje vyraujančias ekonomines sąlygas. Reikia konstatuoti, kad šios sąlygos labai skiriasi nuo tų, kurios buvo dar prieš kelerius metus, visų pirma dėl spartaus technologijų vystymosi, dėl kurio radikaliai pasikeitė naudojimosi audiovizualinėmis pramogomis būdas. Be to, anksčiau tradiciniai telekomunikacijų paslaugų teikėjai tik retkarčiais veikdavo pramogų turinio kūrimo srityje, šiandien jie tai daro reguliariai, o pramogų paslaugas teikiančios bendrovės siūlo paslaugas, kurias anksčiau teikdavo tik telekomunikacijų sektoriaus įmonės. Kai kurios įmonės, beje, siūlo vartotojams paketus, apimančius tiek telekomunikacijų ryšį, tiek prieigą prie pramogų turinio per šį ryšį. Taigi telekomunikacijų paslaugų vartotojai gali manyti, kad pramogų turinį, tiekiamą jų interneto ryšiu, tiekia ta pati įmonė.

(žr. 36–42 punktus)